**Feketeerdő Község Önkormányzata Képviselő-testületének**

**8/2016. (IX.28.) önkormányzati rendelete**

**a közösségi együttélés alapvető szabályairól, valamint ezek elmulasztásának jogkövetkezményeiről**

Feketeerdő Község Önkormányzatának Képviselő-testülete Magyarország helyi önkormányzatairól szóló 2011. évi CLXXXIX. törvény 143. § (4) bekezdés d) pontjában kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**Általános rendelkezések**

**1. §** (1) A rendeletet Feketeerdő község közigazgatási területén, 14. életévét betöltött természetes személy, valamint jogi személy, vagy jogi személyiséggel nem rendelkező szervezet által elkövetett, a közösségi együttélés alapvető szabályait sértő magatartásokra kell alkalmazni.

(2) Nem állapítható meg a közösségi együttélés szabályait sértő magatartás megvalósulása, ha a tevékenységgel, mulasztással vagy jogellenes állapot fenntartásával szabálysértés vagy bűncselekmény valósul meg, vagy a tevékenység, mulasztás vagy jogellenes állapot fenntartása esetére más jogszabály közigazgatási bírság alkalmazását írja elő.

**Eljárási szabályok**

**2. §** (1) Az eljárás lefolytatására a közigazgatási hatósági eljárás és szolgáltatás általános szabályairól szóló 2004. évi CXL. törvény (a továbbiakban: Ket.) szabályai irányadóak.

(2) A közösségi együttélés alapvető szabályaival ellentétes magatartásokkal kapcsolatos hatáskör gyakorlását a képviselő-testület a jegyzőre ruházza át.

(3) A közösségi együttélés alapvető szabályaival ellentétes magatartás miatt közigazgatási hatósági eljárást hivatalból, továbbá bármely személy vagy szervezet jelzése alapján le lehet folytatni.

(4) Amennyiben a közösségi együttélés alapvető szabályaival ellentétes magatartás  
a) valamely cselekménnyel valósul meg, a cselekmény elkövetésétől,

b) mulasztásban nyilvánul meg, a jogszerű teljesítésre nyitva álló határidő lejártától,

c) jogellenes állapot fenntartásában nyilvánul meg, a jogellenes állapot észlelésétől számított hat hónapon belül indítható meg.

(5) Nem indítható a közösségi együttélés alapvető szabályaival ellentétes magatartás miatt közigazgatási hatósági eljárás, ha az elkövetéstől számított kettő év eltelt.

(6) A közigazgatási bírság mértékének megállapítása során a Ket. 94/A. (1) bekezdésében foglaltakon túlmenően figyelembe kell venni a közösségi együttélés alapvető szabályait sértő magatartás súlyát, a felróhatóság mértékét, valamint érvényesülnie kell a fokozatosság elvének.

(7) Közigazgatási bírság helyett figyelmeztetés is alkalmazható, ha a cselekmény az elkövetés körülményeire tekintettel csekély súlyú és a figyelmeztetéstől is kellő visszatartó hatás várható.

(8) A közigazgatási bírságot a határozat közlésétől számított 30 napon belül kell megfizetni.

(9) Fiatalkorúval szemben közigazgatási bírság kiszabásának akkor van helye, ha a fiatalkorú önálló jövedelemmel rendelkezik.

**Házszámtáblák elhelyezésével kapcsolatos magatartások**

**3. §** A közösségi együttélés alapvető szabályait sértő magatartást követ el és huszonötezer forintig terjedő közigazgatási bírsággal sújtható, aki Feketeerdő Község Önkormányzata Képviselő-testületének a közterületek elnevezéséről és a házszám-megállapítás szabályairól szóló 8/2014. (VIII.12.) önkormányzati rendelet 15. § (1) vagy (2) bekezdésében foglalt rendelkezéseket megszegi.

**Köztisztasággal kapcsolatos magatartások**

**4. §** (1) A közösségi együttélés alapvető szabályait sértő magatartást követ el, és százötvenezer forintig terjedő közigazgatási bírsággal sújtható, aki Feketeerdő Község Önkormányzata Képviselő-testületének a helyi környezetvédelemről és köztisztaság helyi szabályairól szóló 4/2014. (IV.09.) önkormányzati rendeletének

a) 2. § (6) bekezdésében,

b) 2. § (8) bekezdésében,

c) 2. § (9) bekezdésében,

d) 4. § (4) bekezdésében,

e) 4. § (8) bekezdésében,

f) 5. § (2) bekezdésében,

g) 6. § (3) bekezdésében

foglalt rendelkezéseket megszegi.

(2) A közösségi együttélés alapvető szabályait sértő magatartást követ el, és százötvenezer forintig terjedő közigazgatási bírsággal sújtható, aki Feketeerdő Község Önkormányzata Képviselő-testületének a hulladékgazdálkodási közszolgáltatásról szóló 14/2013.(XII.17.) önkormányzati rendeletének

a) 9. § (2) bekezdésében,

b) 9. § (8) bekezdésében

foglalt rendelkezést megszegi.

**Záró rendelkezések**

**5. §** (1) A rendeletben foglalt szabályokat a hatálybalépést követően elkövetett, a közösségi együttélés alapvető szabályait sértő magatartások esetén kell alkalmazni.

(2) A rendelet 2016. december 1-jén lép hatályba.

Novák András dr. Varga József

polgármester jegyző

A rendelet kihirdetve:

Feketeerdő, 2016. szeptember 28.

dr. Varga József

jegyző

**ELŐZETES HATÁSVIZSGÁLAT**

Társadalmi hatás: A rendelet elfogadása a lakosság nagyobb arányát késztetheti jogkövető magatartásra.

Költségvetési, gazdasági hatás: A rendeletnek nem célja gazdasági hatás elérése.

Környezeti, egészségügyi következmények: nincs

Adminisztratív terheket befolyásoló hatás: Az eddig a szankció hiánya miatti eredménytelen felszólításokat, további, a jogszerű magatartást kikényszerítő lépések következhetnek, mely adminisztrációs teher-növekedést eredményezhet, azonban a szükséges erőforrások rendelkezésre állnak.

A rendelet megalkotásának szükségessége, elmaradásának várható következményei: a rendelet megalkotásának elmaradása esetén nem lenne szankcionálási lehetőség az önkormányzati rendeletben előírt szabályok be nem tartása esetére.

A rendelet alkalmazásához szükséges személyi, tárgyi, pénzügyi feltételek: rendelkezésre állnak.

**Általános indoklás**

Az előterjesztés tartalmazza.

**Részletes indoklás**

(részben az előterjesztésben a fentiek szerint)

1. § A rendelet hatályát határozza meg.

2. § A közösségi együttélés alapvető szabályaival ellentétes magatartásokkal esetén a törvényben nem szabályozott eljárási szabályokat határozza meg

3. § A házszámtáblák elhelyezésével kapcsolatos, a közösségi együttélés alapvető szabályait sértő magatartások felsorolását tartalmazza.

4. § A köztisztasággal kapcsolatos, a közösségi együttélés alapvető szabályait sértő magatartások felsorolását tartalmazza.

5. § A közterületek használatával kapcsolatos, a közösségi együttélés alapvető szabályait sértő magatartások felsorolását tartalmazza.

6. § Olyan zajvédelemmel kapcsolatos magatartások szankcionálását írja elő, melyeket külön jogszabály nem szabályoz.

7. § Záró és hatályba léptető rendelkezés. A hatályba lépés megállapításánál figyelembe kell venni azt, hogy az érintetteknek megfelelő idejük legyen az önkormányzati rendelet megismerésére, szükség esetén felkészülhessenek a rendeletben foglaltak betartására.